Komission päätös,

tehty 4 päivänä toukokuuta 2001,

elinten terveyttä koskevista vaatimuksista ja eläinlääkärintodistuksista erikseen määritellyistä taudinaiheuttajista vapaiden munien tuonnissa kolmansista maista ja luettelosta kolmansista maista, joista jäsenvaltiot voivat sallia tällaisten munien tuonnin

(tiedoksiannettu numerolla K(2001) 1174)

(ETA:n kannalta merkityksellinen teksti)

(2001/393/EY)

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon eläinten terveyttä koskevista vaatimuksista yhteisön sisäisessä siipikarjan ja siitosmunien kaupassa ja tuonnissa kolmansista maista 15 päivänä lokakuuta 1990 annetun neuvoston direktiivin 90/539/ETY(1), sellaisena kuin se on viimeksi muutettuna direktiivillä 1999/90/EY(2), ja erityisesti sen 23 artiklan, 24 artiklan 2 kohdan, 26 artiklan ja 27 a artiklan,

sekä katsoo seuraavaa:

(1) Erikseen määritellyistä taudinaiheuttajista vapaat munat (SPF-munat) ovat siitosmunia, joita käytetään taudinmääritysmenettelyissä laboratorioissa, rokotteiden tuotannossa ja testaamisessa sekä tutkimuksessa ja farmaseuttisessa tarkoituksessa ja jotka on merkittävä leimalla.

(2) Siitosmunien ja siipikarjan poikasten tuotannosta ja pitämisestä kaupan 29 päivänä lokakuuta 1975 annetussa neuvoston asetuksessa (ETY) N:o 2782/75(3) vahvistetaan siitosmunien merkintää koskevat vaatimukset ja sen täytäntöönpanosta annetussa asetuksessa (ETY) N:o 1868/77(4) soveltamista koskevat yksityiskohtaiset säännöt erityisesti siitosmunien merkinnän osalta.

(3) SPF-munat eivät sovellu ihmisravinnoksi.

(4) SPF-munia ei määritellä erikseen yhteisön lainsäädännössä, ja siksi on säädettävä erityisestä määritelmästä.

(5) SPF-munat on tuotettava voimassa olevassa Euroopan farmakopeassa(5) kuvattujen vaatimusten mukaisesti.

(6) Näiden erityisominaisuuksien avulla lintuinfluenssan, Newcastlen taudin ja muiden siipikarjatautien leviäminen yhteisöön pitäisi olla vältettävissä, edellyttäen että kaikkia muita tämän päätöksen säännöksiä sovelletaan.

(7) Jäsenvaltiot haluavat tuoda SPF-munia maista, joita ei pidetä vapaina Newcastlen taudista ja lintuinfluenssasta, mutta jotka pystyvät antamaan tyydyttävät eläinten terveyttä koskevat takeet tämän erityisen tuotteen osalta.

(8) SPF-munia voidaan käyttää vain laitoksissa, joissa ne on hävitettävä tai käsiteltävä muutoin käytön jälkeen siten, että estetään taudinleviämisen riski.

(9) Olisi laadittava eläinten terveystodistus tämän luokan munille sekä luettelo kolmansista maista, jotka saavat käyttää tätä todistusta tällaisten munien tuonnissa yhteisöön.

(10) Tässä päätöksessä säädetyt toimenpiteet ovat pysyvän eläinlääkintäkomitean lausunnon mukaiset,

ON TEHNYT TÄMÄN PÄÄTÖKSEN:

1 artikla

Tässä päätöksessä sovelletaan seuraavaa määritelmää: "Erikseen määritellyistä taudinaiheuttajista vapaat munat (SPF-munat)" ovat siitosmunia siten kuin neuvoston direktiivin 90/539/ETY 2 artiklan 2 kohdassa säädetään, jotka on saatu "erikseen määritellyistä taudinaiheuttajista vapaista siipikarjaparvista" siten kuin Euroopan farmakopeassa kuvataan ja jotka on tarkoitettu yksinomaan diagnostiseen tai farmaseuttiseen käyttöön tai tutkimuskäyttöön.

2 artikla

1. Jäsenvaltioiden on sallittava SPF-munien tuonti liitteessä I mainituista kolmansista maista tai niiden osista, jos nämä munat ovat liitteessä II esitetyn eläinten terveystodistuksen vaatimusten mukaisia ja jos niiden mukana on tällainen asianmukaisesti täytetty ja allekirjoitettu todistus.

2. Jäsenvaltiot voivat sallia SPF-munien tuonnin vain, jos ne on merkitty leimalla, josta käy ilmi maan ISO-koodi ja laitoksen hyväksyntänumero ja jos niiden pakkauksessa on selkeästi näkyvissä ja luettavissa samat tiedot, joista käy ilmi, että lähetys sisältää tätä erityistuotetta. Tuontitarkastuksen jälkeen tämä lähetyserä on kuljetettava suoraan lopulliseen määräpaikkaan. Merkintöjen on oltava asetuksen (ETY) N:o 2782/75, sellaisena kuin se on viimeksi muutettuna, 6 artiklassa ja sen täytäntöönpanosta annetussa asetuksessa (ETY) N:o 1868/77 säädettyjen munien kaupan pitämistä koskevien yleisten vaatimusten mukaisia.

3 artikla

Käyttämättömät munat, kaikki pakkausmateriaali ja kaikki jätteeksi jäävät munien osat tai munatuotteet on poltettava tai käsiteltävä muulla tavoin käytön jälkeen siten, että taudinleviämisen riskit estetään.

4 artikla

Tätä päätöstä sovelletaan 30 päivästä huhtikuuta 2001 erikseen määritellyistä taudinaiheuttajista vapaisiin muniin.

5 artikla

Tämä päätös on osoitettu kaikille jäsenvaltioille.

Tehty Brysselissä 4 päivänä toukokuuta 2001.

Komission puolesta

David Byrne

Komission jäsen

(1) EYVL L 303, 31.10.1990, s. 6.

(2) EYVL L 300, 23.11.1999, s. 19.

(3) EYVL L 282, 1.11.1975, s. 100.

(4) EYVL L 209, 17.8.1977, s. 1.

(5) 3. painos, Euroopan unionin neuvosto, 1997.

LIITE I

Kolmannet maat, jotka saavat käyttää tämän päätöksen liitteessä II olevaa todistusta erikseen määritellyistä taudinaiheuttajista vapaiden munien (SPF-munien) tuonnissa Euroopan unioniin, luetellaan neuvoston päätöksen 79/542/ETY liitteessä olevassa I osassa.

LIITE II

>PIC FILE= "L_2001138FI.003402.EPS">

>PIC FILE= "L_2001138FI.003501.EPS">